Nordjyske kultur- og eventudbydere kan snart søge om midler og hjælp til udvikling af virksomheder inden for kulturområdet.

I årene med corona har især kulturområdet døjet med nedlukninger og restriktioner, og det har betydet, at udviklingen på området har været ned af bakke de seneste år. Kulturområdets nedgang har fået politisk opmærksomhed, som har gjort, at der nu er hjælp at hente til virksomheder med et såkaldt oplevelsesøkonomisk fokus. De kan nemlig søge om økonomisk støtte samt konsulenthjælp til at få deres virksomhed op at stå igen. Det sker i en fortsættelse af projektet Kickstart Kulturturismen, og det er der stort behov for. Det mener Kent Kordt Röder fra Destination NORD, som er de nordjyske virksomheders kontaktperson i projektet. I følge Kent Kordt Röder har corona gjort, at vi har glemt kulturen, og vi derfor skal til at lære at bruge den igen. Og her kan den ekstra gevinst blive behjælpelig. - Det er så vigtigt, at vi får de nordjyske kulturudbydere på banen, fordi det er en virkelig attraktiv mulighed for at udvikle sig i en tid, der jo er præget af ændrede adfærds-, forbrugs- og rejsemønstre, siger Kent Kordt Röder fra Destination NORD. Fastholdelse af turismen For at holde gang i både lokalsamfund og turisme ved, at der fortsat bliver udviklet attraktive tilbud, blev der i regeringens sommerpakke 2021 bl.a. afsat midler til tiltag på kulturområdet. Det er de penge, der nu skal ud at leve og give nyt pust ind i kulturområdet. - Der er behov for at udvikle nye kulturformater, som kan imødekomme skiftende og ændrede vilkår. Ingen er bedre stillet end de kreative erhverv, når det kommer til innovation og nytænkning, men der mangler i dén grad midler til at gøre det for, og det er jo så her, vi kommer ind i billedet, siger Kent Kordt Röder fra Destination NORD, der er de nordjyske virksomheders kontaktperson i projektet.